РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/219-20

28. децембар 2020. године

Б е о г р а д

**З А П И С Н И К**

**СА ЧЕТВРТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 17. ДЕЦЕМБРА 2020. ГОДИНЕ**

Седница је почела у 11 часова.

Седницом је председавао председник Одбора др Муамер Бачевац.

Седници су присуствовали: Сандра Јоковић, Дејан Стошић, Весна Недовић, Весна Стјепановић, Драгана Бранковић Минчић, Драгана Радиновић, Јелена Михаиловић, Никола Кожовић, Александар Јовановић и Селма Кучевић, чланови Одбора.

Седници нису присуствовали чланови Одбора: Драгољуб Ацковић, Андријана Аврамов, Стефан Србљановић, Небојша Бакарец, Љубо Петровић и Золтан Пек.

Седници је присуствовала заменица члана Одбора Миланка Јевтовић Вукојичић.

Седници је присуствовао заштитник грађана Зоран Пашалића, као и заменици заштитника грађана Јелена Стојановић.

Председавајући је констатовао да су испуњени услови за рад и одлучивање те је упознао чланове Одбора са тачкама

Дневног реда

1. Разматрање Редовног годишњег извештаја Заштитника грађана за 2019. годину (број 02-454/20 од 17. марта 2020. године).

Oдбор је једногласно ПРИХВАТИО предложени Дневни ред.

**ПРВА ТАЧКА**: Разматрање Редовног годишњег извештаја Заштитника грађана за 2019. годину

**Председник Одбора** је на почетку поздравио заштитника грађана господина Зорана Пашалића, и заменицу заштитника грађана Јелену Стојановић. Подсетио је да Одбор разматра редовни годишњи Извештај Заштитника грађана у складу са чланом 238. Пословника Народне скупштине и да подноси Извештај Народној скупштини са Предлогом закључка, односно препорукама са мерама за унапређење стања у тим областима.

**Зоран Пашалић** је истакао да се у току 2019. године институцији Заштитника грађана обратило 11000 грађана, а примљено је више од 3200 притужби којe су проузроковале 736 препорука Заштитника грађана које се односе на органе управе, док је у 95,5% случајева поступљено по препорукама. Као значајну активност истакао је потписивање меморандума о заједничкој сарадњи са Омбудсманима Румуније, Грчке, Босне и Херцеговине, Црне Горе и Северне Македоније. Овим споразумима су дефинисани поступци сарадње у вези поштовања права и слобода држављана Републике Србије на територији потписница, као и држављана ових држава на територији Републике Србије. Истакао је и значај избора заменика заштитника грађана - Јелене Стојановић, др Наташе Тањевић и Слободана Томића.

Зоран Пашалић је говорио и о новом Закону о Заштитнику грађана који је потребно да буде усвојен, а на шта се односи и Поглавље 23. у вези приступања Европској Унији, које подразумева три обавезе Републике Србије у односу на институцију Заштитника грађана: измена и допуна закона или нови закон, повећање капацитета Заштитника грађана, као и одређивање нових капацитета смештаја Заштитника грађана.

Посебан део извештаја заузимају активности у области права детета. Притужбе се углавом односе на право на поштовање најбољег интереса детета, право на заштиту од злостављања и занемаривања, право детета на одржавање личних контаката са родитељима са којима не живи. Заштитник грађана је указивао да услед забране запошљавања у јавном сектору број запослених у центрима за социјални рад је од 2014. године смањен за скоро петину, док је број корисника у истом периоду повећан за 11%. Број пријава за насиље у породици у центрима за социјални рад увећан је за 161% у односу на 2014. годину, док услуге личног пратиоца нису доступне свој деци којој су потребне. Две важне ставке из праксе које је г. Пашалић навео везане за децу која су жртве насиља јесу секундарна виктимизација у средствима јавног информисања, као и некоришћење свих средстава стављених на располагање правосудним органима као што су специјалне собе, саслушање уз присуство свих лица који морају законски да присуствују саслушању где се деца више пута саслушавају и тако више пута трауматизују.

Део извештаја који се односи на родну равноправност обухвата притужбе на насиље у породици, право на накнаду зараде за време одсуства због трудничког боловања, породиљског одсуства, неге детета, права трудница и породиља. Говорио је и о недостацима који се односе на неусвојене измене и допуне Закона о финансијској подршци породица са децом. Г-дин Пашалић је нагласио да је насиље у порасту, посебно у периоду ове кризе и да се исто мора санкционисати. Истакао је да су институти за судску медицину установе које би требало да дају опис повреде, узрочно-последичну везу и тако обезбеде доказе у случају промене исказа на суду.

У вези права ЛГБТ особа, притужбе су се односиле на прилагођавање пола родном идентитету, промену података у матичним књигама, насиље над ЛГБТ особама. Заштитник грађана указује на то да нису правно уређене истополне заједнице ни последице прилагођавања промене пола и родног идентитета, да је и даље приметан висок степен нетолеранције младих особа другачије сексуалне оријентације и родног идентитета. ЛГБТ особе се и даље суочавају са тешким ситуацијама након што се сазна о њиховој сексуалној оријентацији и родном идентитету од стране биолошких родитеља или хранитеља, као и након напуштања иституција социјалне заштите, а и даље не постоји одговарајући сервиси подршке.

У области права особа са инвалидитетом и права старијих лица, највећи број притужи односио се на дискриминацију по основу инвалидитета, архитектонски приступ објектима, право на новчану надокнаду за помоћ и негу другог лица. Заштитник грађана указује на то да и поред постојећих законских оквира у Републици Србији постоји проблем неприступачности многим јавним установама, објектима, површинама, услуге и информације постају неприступачни особама са инвалидитетом и потешкоћама у кретању и комуникацији. Г-дин Пашалић је напоменуо и проблем са којим се сусрећу слабовиди, посебно који је створен ношењем маски и ускраћеном могућношћу комуникације особа које не чују или не могу да се изразе говорним језиком. У овој области Заштитник грађана говорио је и о концепту одлучивања уз подршку који није још увек уведен у правни систем Републике Србије, али и о лишавању пословне способности која је довела до много злоупотреба.

У вези права припадника националних мањина, притужбе се односе на права Рома, право на културно стваралаштво на матерњем језику, право на остваривање надлежности националних савета националних мањина. Заштитник грађана је указао да је неопходно унапредити положај и функционисање националних савета националнних мањина, да уочени напредак у унапређењу положаја Рома које су донеле мере јавних политика није довољан, капацитети локалних самоуправа за ефикасно спровођење мера нису у довољној мери оснажени, радно-правни статус ромских координатора и критеријуми за њихово ангажовање и даље нису уређени, проблем сегрегације у образовном систему и даље постоје. Г-дин Пашалић је истакао и праксу одржавања састанака са представницима националних савета националних мањина на свака три месеца у њиховим срединама. Један од предлога је и оснивање Музеја националних мањина.

**Председник Одбора** се захвалио господину Пашалићу на образлагању извештаја и дао реч народним посланицима.

**Миланка Јевтовић Вукојичић** је поздравила и похвалила извештај и истакла његов значај за рад Одбора. Истакла је да је извештај концизан и да садржи јасне препоруке. Похвалила је бројне активности, посебно међународну сарадњу која на најбољи начин кроз размену знања и искуства побољшава људска и мањинска права. Истакла је и директне сусрете са представницима националних савета националних мањина у Београду, Новом Пазару, Босилеграду, Суботици. Заједничка посета са Министарством државне управе и локалне самоуправе, као и Канцеларијом за људска и мањинска права представља један мултидисциплинарни приступ у заштити права које су у надлежности Заштитника грађана. Истакла је и значајан напредак у области права особа са инвалидитетом. Похвалила је рад локалне самоуправе које су радиле на инклузији, пре свега приступачности објеката, повећаног укључивања у школовање које ће као резултат имати смањење сиромаштва. Такође, говорила је о Закону о изменама и допунама Закона о ванпарничном поступку који је довео до смањења броја правно невидљивих лица и да се у Србији од тада много урадило на уписивању у матичне књиге рођених и остваривању права која свим грађанима Србије припадају. Говорила је и о пословној способности особа са инвалидитетом где су рађене измене које подразумевају да су судови по службеној дужности у законској обавези да врше преиспитивање у односу на сва лица којима је потпуно одузета пословна способност.

**Председник Одбора** је, по окончању расправе, ставиo на гласање

Предлог закључка

поводом Редовног годишњег Извештаја Заштитника грађана за 2019. годину

1. Народна скупштина оцењује да је Заштитник грађана у Редовном годишњем извештају за 2019. годину целовито приказао активности у извршавању својих надлежности у циљу заштите и унапређења људских и мањинских слобода и права.

2. Полазећи од оцена Заштитника грађана у области права детета, Народна скупштина препоручује Влади да настави са даљим развојем механизама за превенцију и сузбијање дечјих и раних бракова, дечјег живота и рада на улици, као и мера за унапређење положаја ромске деце, деце са сметњама у развоју, као и оболеле деце.

3. Имајући у виду налазе Заштитника грађана у области родне равноправности, Народна скупштина указује на потребу већe ефикасности механизама за родну равноправност у локалној самоуправи.

4. У циљу континуираног спровођења мера и активности посвећених подизању свести јавности о неопходности поштовања права ЛГБТ особа, Народна скупштина препоручује Влади да се интензивирају активности које државни органи спороводе кроз различите врсте обука запослених у циљу препознавања проблема и начина заштите права ЛГБТ особа.

5. Народна скупштина оцењује потребу даљег унапређења система услуга и сервиса подршке особама са инвалидитетом и старијим особама и у том циљу препоручује се Влади да размотри могућност запошљавања већег броја здравствених радника, стручних радника у установама социјалне заштите и стручних сарадника у установама образовања и васпитања који одговарају потребама грађана у осетљивом положају.

6. Полазећи од налаза Заштитника грађана Народна скупштина истиче потребу континуираног унапређивања остваривања права припадника националних мањина и доследну примену Закона о заштити права и слобода националних мањина, Закона о националним саветима националних мањина и Закона о службеној употреби језика и писама. Народна скупштина подржава Владу да настави и интезивира мере јавних политика у вези са унапређењем положаја Рома, као и у вези решавања статуса локалних механизама као што су здравствене медијаторке и ромски координатори.

7. Народна скупштина позива Владу да континуирано извештава Народну скупштину о спровођењу овог закључка.

8. Овај закључак објавити у „Службеном гласнику Републике Србијеˮ.

Такође је предложио да се Предлог закључка, у складу са чл. 167. и 193. Пословника Народне скупштине, разматра по хитном поступку, као и да за представника Одбора на седници Народне скупштине буде одређен председник Одбора.

Након завршеног гласања, председник Одбора је констатовао да је Одбор за људска и мањинска права и равноправност полова размотрио годишњи Извештај Заштитника грађана за 2019. годину и утврдио Предлог закључка, који се доставља Народној скупштини на разматрање и усвајање, по хитном поступку. Такође је усвојен предлог у погледу представника Одбора на седници Народне скупштине.

Седница је закључена у 11.40 часова.

СЕКРЕТАР ОДБОРА ПРЕДСЕДНИК ОДБОРA

Рајка Вукомановић др Муамер Бачевац